DEN EUROPÆISKE CENTRALBANKS UDTALELSE

af 8. maj 2020

om et forslag til en forordning om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet

(CON/2020/14)

(2020/C 190/01)

Indledning og retsgrundlag

Den 2. april 2020 vedtog Kommissionen et forslag til en forordning om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet (herefter »forordningsforslaget«) (1).

ECB's kompetence til at afgive udtalelse fremgår af traktatens artikel 127, stk. 4, 2. afsnit, idet forordningsforslaget vedrører ESCB's monetære funktioner og transaktioner i henhold til kapitel IV i statutten for Det Europæiske System af Centralbanker og Den Europæiske Centralbank (herefter »ESCB-statutten«), og særligt artikel 17 og 21.2 i ESCB-statutten, hvorefter ECB og de nationale centralbanker kan åbne konti for blandt andet offentlige myndigheder og optræde som fiskale agenter for blandt andet EU-institutioner og centralregeringer.

I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

1. Generelle bemærkninger

Det instrument, der oprettes i henhold til forordningsforslaget (»SURE-instrumentet«) vil yde finansiel støtte i form af lån (SURE-lån) fra den Europæiske Union til de medlemsstater, der er i eller er alvorligt truet af en alvorlig økonomisk forstyrrelse som følge af udbruddet af coronavirus (covid-19), til finansiering af nedsat arbejdstid eller lignende foranstaltninger, der har til formål at beskytte arbejdstagere og selvstændige mod risici for arbejdsløshed og indkomsttab (2). Den samlede låneramme vil være op til EUR 100 mia. ECB har glædet sig over Det Europæiske Råds godkendelse af Eurogruppens aftale om tre sikkerhedsnet for arbejdstagere, virksomheder og stater, dvs. SURE-instrumentet, sammen med den europæiske stabilitetsmekanismes pandemikrisestøtte og en fælleseuropæisk garantifond (3).

2. Specifikke bemærkninger

I henhold til forordningsforslagets artikel 10, stk. 1, etablerer Kommissionen de ordninger, som er nødvendige for at administrere lånene sammen med ECB. I henhold til forordningsforslagets artikel 10, stk. 2, opretter den støttemodtagende medlemsstat en særlig konto i sin nationale centralbank til forvaltning af den finansielle støtte, der modtages. Den overfører ligeledes lånets hovedstol og forfaldne renter til en konto i Unionens navn i ECB tyve TARGET2-bankdage inden forfaldsdagen.

Som nævnt ovenfor kan ECB og de nationale centralbanker i henhold til artikel 17 og artikel 21.2 i ESCB-statutten åbne konti og optræde som fiskale agenter for Kommissionen og medlemsstaterne. På baggrund heraf har ECB og de nationale centralbanker tidligere udført opgaver vedrørende administrationen af lån som følge af økonomiske tilpasningsprogrammer såsom den europæiske finansielle stabiliseringsmekanisme (EFSM) (4) og EU’s mekanisme for mellemfristet finansiel støtte (MTFA), der gør det muligt at yde lån til medlemsstater, der har eller er alvorligt truet af vanskeligheder for så vidt angår deres handelsbalance eller betalingsbevægelser (5). Med henblik på at sikre, at organiseringen af ESCB’s transaktioner behandles som et internt spørgsmål af ESCB foreslås det, at der henvises til den støttemodtagende medlemsstat, der overfører betalingerne i henhold til lånene til konti i ESCB inden forfaldsdagen.

Udtalelsen vil blive offentliggjort på ECB's websted.

Udfærdiget i Frankfurt am Main, den 8. maj 2020. Formand for ECB Christine LAGARDE

(1) COM (2020) 139 final.

(2) Jf. forordningsforslagets artikel 1, stk. 2.

(3) Jf. indledende bemærkninger, pressekonference, Christine Lagarde, formand for ECB, Luis de Guindos, næstformand for ECB, Frankfurt am Main, 30. april 2020, tilgængelig på ECB’s websted www.ecb.europa.eu.

(4) Jf. artikel 8, stk. 1, i Rådets forordning (EU) nr. 407/2020 af 11. maj 2010 om oprettelse af en europæisk finansiel stabiliseringsmekanisme (EUT L 118 af 12.5.2010, s. 1), Den Europæiske Centralbanks afgørelse ECB/2010/7 af 14. oktober 2010 om administration af låntagnings- og långivningstransaktioner indgået af Unionen under den europæiske finansielle stabiliseringsmekanisme (EUT L 275, 20.10.2010, s. 10).

(5) Jf. artikel 9 i Rådets forordning (EF) nr. 332/2002 af 18. februar 2002 om indførelse af en mekanisme for mellemfristet betalingsbalancestøtte til medlemsstaterne (EUT L 53 af 23.2.2002, s. 1), Den Europæiske Centralbanks afgørelse ECB/2003/14 af 7. november 2003 om forvaltningen af lånoptagelses- og långivningstransaktioner indgået af Det Europæiske Fællesskab under mekanismen for mellemfristet finansiel støtte (EUT L 297 af 15.11.2003, s. 35).